**Nota informativă**

la proiectul de lege pentru completarea articolului 10 din Legea nr. 845-XII din 3 ianuarie 1992 cu privire la antreprenoriat şi întreprinderi

Domeniul transporturilor rutiere este reglementat în conformitate cu prevederile Codului transporturilor Rutiere, aprobat prin Legea nr. 150 din 17.07.2014 (în vigoare din 15.09.2014), care stabileşte cadrul legal pentru organizarea şi efectuarea transporturilor rutiere de mărfuri şi persoane, precum şi a activităţilor conexe transportului rutier pe teritoriul Republicii Moldova, inclusiv condiţiile de licenţiere a acestora.

Potrivit art.153 alin. (1) lit. e) din Codul prenotat, licenţierea operatorilor de transport rutier de mărfuri în trafic național este obligatorie începînd cu 1 ianuarie 2016. Prin urmare, operatorilor de transport rutier de mărfuri în trafic naţional, pentru implementarea licenţierii li s-a oferit perioada de 15 septembrie 2014 - 31 decembrie 2015. Dar reieşind din unele neconcordanţe în legislaţie nu toate întreprinderile ce operează în acest domeniu au reuşit să se conformeze noilor rigorii.

Ulterior, prin Legea nr.70 din 14.04.2016 pentru modificarea şi completarea unor acte legislative, în Codul transporturilor Rutiere au fost operate unele modificări nesemnificative, care au avut ca scop facilitarea procesului de licenţiere a operatorilor de transport rutier. De asemenea, art. 8 al Legii nr. 451-XV din 30.07.2001 privind reglementarea prin licenţiere a activităţii de întreprinzător a fost completat cu genul de activitate „transportul rutier contra cost”, iar în alin. (3) al art. 197 din Codul Contravenţional a fost introdusă prevederea potrivit căreia „efectuarea transportului rutiere contra cost de mărfuri fără a deţine licenţa de transport rutier se sancţionează cu amendă de la 60 la 90 de unităţi convenţionale aplicată persoanei fizice, cu amendă de la 210 la 300 de unităţi convenţionale aplicată persoanei juridice cu suspendarea, în ambele cazuri, a dreptului de utilizare a vehiculului rutier pe un termen de 6 luni”.

In acest context, reieşind din prevederile art. 6 alin.(7) al Legii nr. 780-XV din 27.12.2001 privind actele legislative, considerăm că sancţiunile stabilite prin art. 10 pct.4) din Legea nr.845-XII din 03.01.1992 cu privire la antreprenoriat și întreprinderi, în cazul serviciilor de transport rutier, sînt caduce, iar prevederile Legii urmează a fi aduse în concordanţă cu prevederile Codului transporturilor Rutiere.

**Viceministru al economiei Vitalie IURCU**